MILLล้มซื้อTSSI
เหล็กจีนพ่นพิษเข้ามาดัมพ์ตลาด ลุยเพื่อนบ้านประเดิม2หมื่นตัน
9 ต.ค. 2555

เหล็กจีนพ่นพิษเข้ามาดัมพ์ตลาด ลุยเพื่อนบ้านประเดิม2หมื่นตัน
เหล็กจีนพ่นพิษ มิลล์คอนฯ พับแผนซื้อ TSSI รุกเจาะตลาดเพื่อนบ้าน พม่า ลาว กัมพูชา เซ็นสัญญาขายเหล็กให้โรงไฟฟ้าหงสาทั้งโครงการ 2 หมื่นตัน ประเดิมเฟสแรก 8,000 ตัน
นายสิทธิชัย ลีสวัสดิ์ตระกูล ประธานกรรมการบริหารและกรรมการผู้จัดการ บริษัท มิลล์คอนสตีลอินดัสทรีส์ (MILL) เปิดเผยว่า มิลล์คอนฯ ได้ชะลอการซื้อทรัพย์สินของบริษัท อุตสาหกรรมเหล็กกล้าไทย (TSSI) ออกไปก่อน เนื่องจากได้รับผลกระทบจากการทุ่มตลาดเหล็กจากผู้ประกอบการในประเทศจีน บริษัทจะกลับมาพิจารณาซื้อก็ต่อเมื่อรัฐบาลออกมาตรการป้องกันการทุ่มราคาเหล็กจากจีน
นายสิทธิชัย กล่าวว่า การซื้อ TSSI จะสนับสนุนการเติบโตของรายได้ของมิลล์คอนฯ ให้เพิ่มขึ้นเป็นระดับ 30% ต่อปี จากปกติจะโตในอัตรา 10-15% แต่หากซื้อแล้วขาดทุน ทางบริษัทเห็นว่าน่าจะเป็นการตัดสินใจที่ดีในการชะลอซื้อออกไป และไม่ส่งผลกระทบรายได้




 
นอกจากนี้ บริษัทอยู่ระหว่างศึกษาข้อมูลการทำตลาดประเทศเพื่อนบ้าน เช่น ลาว พม่า กัมพูชา เป็นต้น ซึ่งประเทศเหล่านี้อยู่ระหว่างพัฒนาประเทศ มีความต้องการใช้เหล็กในการก่อสร้างโครงสร้างพื้นฐาน รวมถึงโครงการด้านพลังงาน เช่น เขื่อน เป็นต้น จะเป็นโอกาสในการทำธุรกิจของบริษัทในอนาคต
วันที่ 8 ต.ค.ที่ผ่านมา บริษัท มิลล์คอนฯ ได้เซ็นสัญญารับคำสั่งซื้อเหล็กจากโครงการโรงไฟฟ้าลิกไนต์หงสา ประเมินเบื้องต้นคาดว่าจะมีการสั่งซื้อเหล็กเพื่อใช้ในโครงการดังกล่าวประมาณ 2 หมื่นตัน โดยจะมีการส่งเหล็กเพื่อใช้ในการก่อสร้างในเฟสแรกประมาณ 8,000 ตัน มูลค่า 200 ล้านบาท รับรู้รายได้ทันทีไตรมาส 4 ของปีนี้ คาดว่าจะมีรายได้จากการส่งออกประมาณ 2,000 ล้านบาท โตเท่าตัวจากปีที่ผ่านมามีรายได้จากการส่งออกประมาณ 1,000 ล้านบาท
“ที่ผ่านมาบริษัทได้มีการส่งออกไปประเทศเหล่านี้อยู่แล้ว แต่เห็นว่าความต้องการใช้เหล็กจะสูงขึ้นเมื่อมีการก่อสร้างโครงสร้างพื้นฐาน บริษัทจึงทำการตลาดอย่างจริงจังมากขึ้น โดยอยู่ระหว่างการศึกษาข้อมูลเรื่องกฎหมาย ภาษี รวมไปถึงศึกษาข้อดีระหว่างการไปตั้งสำนักงานขายหรือควรขายผ่านตัวแทนจำหน่ายของท้องถิ่นนั้นๆ” นายสิทธิชัย กล่าว
สำหรับผลประกอบการของมิลล์คอนฯ ปีนี้ คาดว่ายอดขายจะเป็นไปตามเป้าหมาย 1.8-2 หมื่นล้านบาท กำไรก่อนหักภาษีและค่าเสื่อม (อีบิตดา) ประมาณ 1,000 ล้านบาท โดย 6 เดือนแรกมีอีบิตดา 600 ล้านบาท ซึ่งเท่ากับอีบิตดาของปี 2554 ทั้งปี สาเหตุจากการปรับปรุงคุณภาพการผลิต การนำเศษเหล็ก ซึ่งต้นทุนต่ำกว่าเหล็กปกติ มาหลอมเพื่อผลิตใหม่ในโครงการกรีนมิลล์
ล่าสุด เมื่อวันที่ 8 ต.ค. ราคาหุ้น MILL ปิดที่ 2.16 บาท ลดลง 0.02 บาท หรือลดลง 0.92%
ด้านนายโรฮิท กุมาร์ วาฮิททรา กรรมการผู้จัดการบริษัท โพลีเพล็กซ์ (ประเทศไทย) หรือ PTL ผู้ประกอบการอุตสาหกรรมโพลีเอสเตอร์ฟิล์ม แจ้งว่า ที่ประชุมคณะกรรมการบริษัทได้อนุมัติให้ บริษัท โพลีเพล็กซ์ ยูโรปา โพลีเอสเตอร์ฟิล์ม ซานายี เว ติคาเรท อาโนนิม ซิเกติ (PE) เข้าถือหุ้น 67% ในบริษัท โพลีเพล็กซ์ เรซิ่น ซานายี เว ติคาเรท (PR) ประเทศตุรกี แทนบริษัท โพลีเพล็กซ์ (เอเชีย) พีทีอี ลิมิเต็ด (PAPL) และอนุมัติการลงทุนในสายการผลิตเม็ดพลาสติก PET ประเภทขวดใน PR มูลค่า 80 ล้านเหรียญสหรัฐ หรือ 2,470 ล้านบาท
นอกจากนั้น ยังอนุมัติการลงทุน Offline Coater ในบริษัท PE โดยใช้เงินลงทุน 200 ล้านบาท